CELEX: 32017R0569
Language: et
Date: 2016-05-24 00:00:00
Title: Komisjoni delegeeritud määrus (EL) 2017/569, 24. mai 2016, millega täiendatakse Euroopa Parlamendi ja nõukogu direktiivi 2014/65/EL seoses regulatiivsete tehniliste standarditega finantsinstrumentidega kauplemise peatamise ja lõpetamise kohta (EMPs kohaldatav tekst )

31.3.2017   
            
            
               ET
            
            
               Euroopa Liidu Teataja
            
            
               L 87/122
            
         KOMISJONI DELEGEERITUD MÄÄRUS (EL) 2017/569,
   24. mai 2016,
   millega täiendatakse Euroopa Parlamendi ja nõukogu direktiivi 2014/65/EL seoses regulatiivsete tehniliste standarditega finantsinstrumentidega kauplemise peatamise ja lõpetamise kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 15. mai 2014. aasta direktiivi 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL, (1) eriti selle artikli 32 lõike 2 kümnendat lõiku ja artikli 52 lõike 2 kümnendat lõiku,
   ning arvestades järgmist:
   
               (1)
            
            
               Teatavatel juhtudel on finantsinstrumendiga kauplemise peatamine või lõpetamine tulemuslik ainult tingimusel, et peatatakse või lõpetatakse kauplemine ka direktiivi 2014/65/EL I lisa C jao punktides 4–10 osutatud tuletisinstrumendiga, mis on kõnealuse finantsinstrumendiga seotud või sellest tuletatud.
            
         
               (2)
            
            
               Määratledes juhte, kus tuletisinstrumendi seos finantsinstrumendiga, millega kauplemine on peatatud või lõpetatud, on selline, et vajalik on asjaomaste tuletisinstrumentidega kauplemise peatamine või lõpetamine, tuleks arvesse võtta nimetatud seose tugevust. Sellega seoses tuleks vahet teha tuletisinstrumendil, mille hinna- või väärtuse kujundus sõltub üheainsa finantsinstrumendist alusvara hinnast või väärtusest, ja tuletisinstrumentidel, mille hind või väärtus sõltub mitmest erinevast tegurist, näiteks tuletisinstrumendid, mis on seotud indeksi või finantsinstrumentide korviga.
            
         
               (3)
            
            
               Turgude ebastabiilsust põhjustavat suutmatust määrata õigesti kindlaks asjaomaste tuletisinstrumentide hind tuleb pidada kõige tuntavamaks juhtudel, kui tuletisinstrument on seotud üheainsa finantsinstrumendiga või tuletatud ühestainsast tuletisinstrumendist. Kui tuletisinstrument on seotud finantsinstrumentide korvi või indeksiga või on neist tuletatud ja kui finantsinstrument, millega kauplemine on peatatud, on ainult üks osa nimetatud korvist või indeksist, mõjutab see vähem turuosaliste suutlikkust õige hind määrata. Seega tuleb peatamise või lõpetamise üldeesmärki silmas pidades võtta arvesse tuletisinstrumendi ja alusvara seose omadusi.
            
         
               (4)
            
            
               Arvesse tuleb võtta asjaolu, et turukorraldaja kohuseks on tagada õiglane, nõuetekohane ja tõhus kauplemine oma korraldataval turul. Väljaspool käesoleva määruse kohaldamisala peab turukorraldaja viima läbi hindamise selle kohta, kas alusvaraks oleva finantsinstrumendiga kauplemise peatamine või lõpetamine seab ohtu õiglase ja nõuetekohase kauplemise tuletisinstrumendiga tema korraldatav turul, ja võtma omaenese algatusel vajalikud meetmed, näiteks peatama või lõpetama kauplemise asjaomaste tuletisinstrumentidega.
            
         
               (5)
            
            
               Direktiivi 2014/65/EL artikli 32 lõiget 2 ja artikli 52 lõiget 2 tuleks järjepidevalt kohaldada erinevat liiki kauplemiskohtade suhtes. Need on tihedalt seotud, kuna need käsitlevad üksikasjalikult peatamist ja lõpetamist eri liiki kauplemiskohtades. Selleks et tagada järjepidev rakendamine nende sätete puhul, mis peaksid jõustuma ühel ajal, ja anda sidusrühmadele, eriti neile, kelle suhtes kohustusi kohaldatakse, põhjalik ülevaade neist, tuleb direktiivi 2014/65/EL artikli 32 lõike 2 ja artikli 52 lõike 2 põhjal välja töötatud regulatiivsed tehnilised standardid koondada ühte määrusesse.
            
         
               (6)
            
            
               Ühtsuse huvides ja finantsturgude sujuva toimimise tagamiseks on vaja, et käesoleva määruse sätteid ja vastavaid direktiivi 2014/65/EL ülevõtvaid siseriiklikke sätteid hakataks kohaldama samast kuupäevast.
            
         
               (7)
            
            
               Käesolev määrus põhineb regulatiivsete tehniliste standardite eelnõul, mille on komisjonile esitanud Euroopa Väärtpaberiturujärelevalve (ESMA).
            
         
               (8)
            
            
               ESMA on korraldanud käesoleva määruse aluseks oleva regulatiivsete tehniliste standardite eelnõu kohta avaliku üldsusega konsulteerimise, analüüsinud potentsiaalseid seonduvaid kulusid ja tulusid ning küsinud Euroopa Parlamendi ja nõukogu määruse (EL) nr 1095/2010 (2) artikli 37 kohaselt moodustatud väärtpaberituru sidusrühmade kogu arvamust.
            
         ON VASTU VÕTNUD KÄESOLEVA MÄÄRUSE:
   Artikkel 1
   Tuletisinstrumendi, mis on seotud finantsinstrumendiga või tuletatud finantsinstrumendist, millega kauplemine on peatatud või lõpetatud, ja algse finantsinstrumendi vaheline seos
   Reguleeritud turu korraldaja ja mitmepoolset kauplemissüsteemi või organiseeritud kauplemissüsteemi korraldav investeerimisühing või turukorraldaja peatab või lõpetab kauplemise direktiivi 2014/65/EL I lisa C jao punktides 4–10 osutatud tuletisinstrumendiga, kui see tuletisinstrument on seotud ainult ühe finantsinstrumendiga või tuletatud ainult ühest finantsinstrumendist ja kui selle finantsinstrumendiga kauplemine on peatatud või lõpetatud.
   Artikkel 2
   Jõustumine ja kohaldamine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 3. jaanuarist 2018.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 24. mai 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 173, 12.6.2014, lk 349.
   
      (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).